Kristin Størmer Steira

Kristin Størmer Steira (født 30. april 1981 i Mo i Rana) er en norsk tidligere langrennsløper som representerte IL Forsøk. Hun er olympisk mester i stafett fra OL 2010 og har tre VM-gull i stafett.

Steira er født i Rana og oppvokst i Tana, og bor i Oslo hvor hun fra august 2015 jobber i stiftelsen Aktiv mot kreft. Hun tok sin videregående utdanning ved NTG Lillehammer.

Hun er gift med den canadiske skiløperen Devon Kershaw, og sammen har de en datter.

Karriere 
Kristin Størmer Steira debuterte i verdenscupen på 30 km i Holmenkollen 16. mars 2002. Hennes første plassering blant de ti beste var en niendeplass på 10 km fri i Nové Město na Moravě 18. januar 2003.

Det store gjennombruddet kom i sesongen 2004/2005. 22. januar 2005 vant hun sitt første løp i verdenscupen, dobbel jaktstart i italienske Pragelato. I VM i Oberstdorf senere på vinteren, gikk hun på det norske vinnerlaget i stafett, og hun tok en individuell bronse i dobbel jaktstart.

I OL i Torino 2006 var hun den jevneste norske langrennsjenta, med tre individuelle fjerdeplasser. Hun var tilsammen 24 sekunder fra tre medaljer, men måtte reise hjem uten medalje. Foran sesongen 2006/07 var hun overtrent, men hun kom sterkt tilbake med etappeseier og syvendeplass totalt i den første Tour de Ski.

I VM 2007 i Sapporo tok hun sølv på 30 km fellesstart i tillegg til bronse på 15 km jaktstart og 4 × 5 km stafett.

Steira hadde en god start på sesongen 2008/09 og hun gikk i brudd på 15 km fristil, fellesstart i La Clusaz, og vant. Hun ble nummer ni i Tour de Ski, og tok også en niendeplass i verdenscupen sammenlagt.

I NM i friidrett på Lillehammer i 2009 tok hun NM-gull på 5000 meter.

Steira hadde en god start også på sesongen 2009/10 hvor hun ble nummer fem sammenlagt i Tour de Ski. Sesongen sett under ett ble hun nummer seks i verdenscupen sammenlagt og nummer tre i distansecupen.

I OL 2010 kjempet hun om bronsemedalje på 15 km duatlon, men ble slått på målstreken av Justyna Kowalczyk. Hun ble olympisk mester i 4 × 5 km stafett i OL 2010 i Vancouver. Hun gikk tredje etappe på det norske laget som ellers bestod av Vibeke Skofterud, Therese Johaug og Marit Bjørgen.

I VM 2011 i Oslo ble hun nummer fem på 30 km fri, nummer ni på 15 km duatlon og nummer ti på 10 km klassisk. Hun gikk tredje etappe på det norske laget som tok gull på 4 × 5 km stafett. Hun gikk også nå sammen med Vibeke Skofterud, Therese Johaug og Marit Bjørgen.

I Tour de Ski 2012/13 gikk hun inn til sin da beste prestasjon i Tour de Ski da hun ble nummer tre sammenlagt, bak Justyna Kowalczyk og Therese Johaug.

I VM 2013 gikk Størmer Steira tredje etappe på 4x5 km stafett sammen med Heidi Weng, Therese Johaug og Marit Bjørgen.  Det norske laget var storfavoritter på forhånd etter at alle løperne på stafettlaget kom blant de fire beste på 15 km duatlon og vant gull foran Sverige og Russland.

I OL 2014 i Sotsji lyktes det endelig Steira å få en olympisk medalje i en individuell konkurranse da hun fikk bronse på 30 km fristil. Steira sikret tredobbelt norsk etter Marit Bjørgen og Therese Johaug. Det var tolvte gang i OL-historien det ble tredobbelt norsk og første gang i en kvinneøvelse. Det var femte gang i OL-historien tre kvinner fra samme nasjon tok alle tre medaljene i en langrennsøvelse.

Etter 2015-sesongen meddelte Størmer Steira at hun legger opp som langrennsløper.

Verdenscupseire

Sammenlagtplasseringer i verdenscupen

Medaljer i norske mesterskap

Fotnoter og referanser

Eksterne lenker 
 
 
 
  Nettmøte fra Aftenposten

Norske langrennsløpere
Norske langdistanseløpere
Norske motbakkeløpere
Olympiske mestere for Norge
Olympiske bronsemedaljevinnere for Norge
Verdensmestere i langrenn
Norgesmestere i langrenn
Norgesmestere i friidrett
Vinnere av Egebergs Ærespris
Deltakere under Ski-VM 2003
Deltakere under Ski-VM 2005
Deltakere for Norge under Vinter-OL 2006
Langrennsløpere under Vinter-OL 2006
Deltakere under Ski-VM 2007
Deltakere under Ski-VM 2009
Medaljevinnere under Vinter-OL 2010
Deltakere for Norge under Vinter-OL 2010
Langrennsløpere under Vinter-OL 2010
Deltakere under Ski-VM 2011
Deltakere under Ski-VM 2013
Medaljevinnere under Vinter-OL 2014
Deltakere for Norge under Vinter-OL 2014
Langrennsløpere under Vinter-OL 2014
Kongepokalvinnere i skiidrett
Personer fra Rana kommune
Personer fra Tana kommune
Olympiske medaljevinnere i langrenn